Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 46/03)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ άρθρο 5

ΠΟΠ ( ) ΠΓΕ (x)

Εθνικός αριθμός φακέλου αριθ. IG/02/96

1. Αρμόδια εθνική αρχή: Ονομασία: Ministère de l'agriculture et de la pêche - Direction des politiques économique et internationale - Bureau des signes de qualité et de l'agriculture biologique

Διεύθυνση: 3, Rue Barbet de Jouy, F-75349 Paris 07 SP

Τηλέφωνο: (33-1) 49 55 81 01

Φαξ: (33-1) 49 55 57 85

2. Αιτούσα ομάδα: 2.1. Ονομασία: Syndicat du pruneau d'Agen

2.2. Διεύθυνση: 18, Avenue de Bias BP, 162, F-47304 Villeneuve sur Lot Cedex

2.3. Σύνθεση: παραγωγός/μεταποιητής: (x) άλλος: ( ).

3. Ονομασία του προϊόντος: Φρούτα - Ξηρά φρούτα - 08.13.20.00

4. Περιγραφή των προδιαγραφών: (σύνοψη του άρθρου 4 παράγραφος 2)

4.1. Ονομασία: Pruneaux d'Agen (ξηρά δαμάσκηνα Agen) - Pruneaux d'Agen mi-cuits (ξηρά δαμάσκηνα ημιψημένα)

4.2. Περιγραφή: το "Pruneau d'Agen" προέρχεται από την ποικιλία "Pruneau d'Ente". Είναι ένας ξηρός καρπός ωοειδούς σχήματος, σκούρου καφέ έως μαύρου χρώματος, ο οποίος έχει στιλπνή και μη κολλώδη όψη, μαλακή υφή, με σάρκα καφέ κίτρινου χρώματος έως κιτρινόχρυσου χρώματος χωρίς καραμελοποίηση, απαλλαγμένος από ίχνη μάρανσης και σήψης.

Μετά από διάφορες βιομηχανικές επεξεργασίες, από τις οποίες οι συχνότερες είναι η αφυδάτωση και η αφαίρεση του πυρήνα τα ξηρά δαμάσκηνα του Agen παρουσιάζονται στο εμπόριο σύμφωνα με μία ταξινόμηση κατά ομοιογενή μεγέθη με ποσοστό υγρασίας που αναφέρεται στη συσκευασία, κατ' ανώτατο όριο 35 %.

Τα ξηρά δαμάσκηνα Agen πρέπει να είναι ολόκληρα, σαρκώδη, να εμφανίζουν συρρικνωμένη επιδερμίδα, χωρίς σκασίματα ούτε σχισμές και πρέπει να εμφανίζουν τα οργανοληπτικά χαρακτηριστικά που είναι τυπικά για την ποικιλία δαμάσκηνων που χρησιμοποιούνται.

Τα ξηρά δαμάσκηνα Agen πωλούνται είτε χύμα (σε χαρτοκιβώτια των 5 ή 12,5 kg με μεμβράνη πολυαιθυλενίου ή με κάθε άλλη μορφή παρουσίασης που επιτρέπεται από τις ισχύουσες ρυθμίσεις), είτε προσυσκευασμένα (σε σακουλάκια ή σε δισκίδια από ενισχυμένο πλαστικό, ξύλινα κουτιά, μεταλλικά κουτιά, σε καλαμωτές ή σε καλαθάκια από ξύλο σκεπασμένα με πλαστική μεμβράνη, ή σε κάθε άλλη μορφή παρουσίασης που επιτρέπεται από τις ισχύουσες ρυθμίσεις).

Τα ξηρά δαμάσκηνα Agen πρέπει να τηρούν ένα ελάχιστο μέγεθος που καθορίζεται κατά ένα αριθμό καρπών κατώτερο ή ίσο των 77 ανά 500 γραμμάρια.

Ονομάζεται "Pruneau d'Agen mi-cuit" (ξηρό δαμάσκηνο ημιψημένο) το παραδοσιακό προϊόν που λαμβάνεται με τη διακοπή της αποξήρανσης μόλις το ποσοστό υγρασίας του καρπού κατέρχεται μεταξύ 30 και 35 %.

4.3. Γεωγραφική περιοχή: οι οπωρώνες, καθώς και οι μονάδες ξήρανσης, οι μονάδες μεταποίησης και συσκευασίας πρέπει να βρίσκονται στη γεωγραφική περιοχή.

Η γεωγραφική περιοχή καλύπτει το σύνολο του διαμερίσματος της Loi-et-Garonne, με εξαίρεση το καντόνιο Houeilles, και ένα μέρος των όμορων διαμερισμάτων, ήτοι το διαμέρισμα της Gironde, τα καντόνια Auros, Branne, Carbon-Blanc, Castillon La Bataille, Cenon, Crén, La Réole, Lussac, Monségur, Pellegrue, Pujols, Sauveterre de Guyenne, Sainte-Foy-La-Grande, για το διαμέρισμα της Dordogne, τα καντόνια Beaumont, Belves, Bergerac, Domme, Eymet, Issigeac, La Force, Le Bugue, Le Buisson de Cadouin, Monpazier, Montpon Menesterol, Sigoules, Velines, Villefranche de Lonchapt, Villefranche du Périgord, για το διαμέρισμα του Lot, τα καντόνια Bretenoux, Castelnau Montratier, Catus, Cazals, Figeac, Gourdon, lacapelle Marival, Lalbenque, Livernon, Luzech, Montcuq, Puy L'Évêque, Saint-Cere, Saint Germain du Bel Air, Salviac, για το διαμέρισμα του Gers, τα καντόνια Condom, Eauze, Fleurance, Jegun, Lectoure, Mauvezin, Miradoux, Montréal, Saint-Clar, Valence sur Baïse, Vic Fezensac και όλο το διαμέρισμα του Tarn-et-Garonne, με εξαίρεση τα καντόνια Caylus, Saint Antonin Noble Val, Villebrumier.

4.4. Ιστορικό [δυνατότητα ελέγχου της προέλευσης]: η καλλιέργεια της δαμασκηνιάς d'Ente, στην περιοχή, ανέρχεται στον 12ο αιώνα και φαίνεται ότι μεταφέρθηκε από τους σταυροφόρους από τη Δαμασκό. Έκτοτε και μέχρι τον 16ο αιώνα, η ξήρανση γινόταν αποκλειστικά στον ήλιο, αλλά το κλίμα της περιοχής αυτής που υπόκειται σε κυκλικές διακυμάνσεις υγρών και ξηρών ετών, καθιστούσε την τεχνική αυτή πολύ τυχαία. Επίσης, από το δεύτερο ήμισυ του 16ου αιώνα, οι φούρνοι για το ψήσιμο του ψωμιού χρησιμοποιούντο για να ολοκληρωθεί η ξήρανση των δαμάσκηνων.

Οι διαδικασίες και τα έγγραφα καταχώρησης στους παραγωγούς επιτρέπουν την αναγνώριση και την ιχνηλασιμότητα του προϊόντος σ' ολα τα στάδια: της παραγωγής, της ξήρανσης και της μεταποίησης.

4.5. Μέθοδος παραγωγής: οι οπωρώνες κλαδεύονται κάθε έτος. Τα δαμάσκηνα συλλέγονται σε ένα στάδιο βέλτιστης ωριμότητας, ενώ η συγκομιδή πραγματοποιείται σε περισσότερες φορές. Τα δαμάσκηνα ξηραίνονται στις 72 ώρες που έπονται της συλλογής σε ειδικές εγκαταστάσεις αφυδάτωσης μέχρι να επιτευχθεί ποσοστό υπολειπόμενης υγρασίας που δεν υπερβαίνει το 23 %. Τα δαμάσκηνα πρέπει να είναι καθαρά και υγιή, δηλαδή απαλλαγμένα από σήψη, αλλοίωση λόγω ζύμωσης, από ζωντανά ακάρια, από ζωντανά ή νεκρά έντομα, και από ακαθαρσίες εντόμων. Ωστόσο, κατ' εξαίρεση, το "pruneau d'Agen mi-cuit" παράγεται μέσω της διακοπής της ξήρανσης μόλις το ποσοστό υγρασίας που επιτυγχάνεται βρίσκεται μεταξύ 30 και 35 %. Μετά την ξήρανση τα ξηρά δαμάσκηνα αποθηκεύονται, υφίστανται διαλογή και ταξινόμηση κατά μέγεθος. Μετά από επεξεργασία, όπως επανενυδάτωση και αποπυρήνωση, πωλούνται κατά ομοιογενείς κατηγορίες μεγέθους με το ποσοστό υγρασίας που αναφέρεται στο σημείο 4.2.

4.6. Δεσμός: 4.6.1. Ένα ιδιαίτερο χαρακτηριστικό που συνδέεται με το προϊόν Η περιοχή στην οποία παράγεται το δαμάσκηνο d'Ente βρίσκεται σε μία ζώνη σύγκρουσης δύο διαφορετικών κλιμάτων μεσογειακού και ωκεάνιου τύπου. Η ποικιλία του κλίματος - ζεστές περίοδοι κατά την άνοιξη και το θέρος, βροχοπτώσεις καθόλη τη διάρκεια του έτους, δροσερές νύχτες κατά το καλοκαίρι λόγω ραγδαίων βροχοπτώσεων - προσδίδει στα φρούτα την ιδιαίτερη αυτή ισορροπία μεταξύ σακχάρου και οξύτητας, πράγμα που συμβάλλει στα ιδιαίτερα χαρακτηριστικά του δαμάσκηνου d'Agen. Η δαμασκηνιά d'Ente συναντά στην περιοχή αυτή, το χειμερινό ψύχος που είναι αναγκαίο για την ετήσια ανάπαυση της βλάστησης, υφιστάμενη την άνοιξη ελάχιστους μόνο παγετούς, στους οποίους τα άνθη και οι καρποί είναι ιδιαίτερα ευαίσθητοι. Η δαμασκηνιά d'Ente αναπτύσσεται κατά τον καλύτερο δυνατό τρόπο στα αργιλοασβεστώδη εδάφη της γεωγραφικής περιοχής. Ο τύπος του εδάφους επιδρά θετικά στη βλάστηση, πράγμα που επιτρέπει την παραγωγή μεγάλων δαμάσκηνων, τα οποία είναι ιδιαίτερα γλυκά με λεπτή και μαλακή επιδερμίδα. Αυτό αποτελεί απαραίτητη προϋπόθεση για την παραγωγή ξηρών δαμάσκηνων μεγάλου μεγέθους και υψηλής ποιότητας.

4.6.2. Παραδοσιακή και σημερινή φήμη Χάρη στις θρεπτικές του ιδιότητες, στην ευκολία με την οποία διατηρείται και μεταφέρεται, το ξηρό δαμάσκηνο d'Agen αποτέλεσε γρήγορα αντικείμενο σημαντικών εμπορικών συναλλαγών. Γνώρισε περισσότερες περιόδους μεγάλης φήμης σε διεθνές επίπεδο κατά το παρελθόν, κατά το τέλος του 18ου και κυρίως κατά το δεύτερο ήμισυ του 19ου αιώνα, όπου το προϊόν ήταν παγκόσμια γνωστό συσχετιζόμενο ρητά με τη γεωγραφική του προέλευση. Από τις αρχές της δεκαετίας του 1960, γνωρίζει μια νέα φάση ανάπτυξης.

4.7. Δομή του ελέγχου: Ονομασία: Qualisud

Διεύθυνση: Agropôle, BP 102, F-47000 Agen

Ονομασία: Qualicert

Διεύθυνση: 191, av. A.-Briand, F-94237 Cachan Cedex

Οι οργανισμοί αυτοί έχουν εγκριθεί από το τμήμα γεωργικών προϊόντων και προϊόντων διατροφής του Cofrac για την πιστοποίηση των γεωργικών προϊόντων και των προϊόντων διατροφής σύμφωνα με το πρότυπο NF EN 45011.

4.8. Σήμανση: οι ορισμοί που αναγράφονται στη συσκευασία είναι οι εξής: Pruneaux d'Agen ou Pruneaux d'Agen mi-cuits. Η ετικέτα θα πρέπει επιπλέον να είναι σύμφωνη με τις προδιαγραφές της ισχύουσας ρύθμισης.

4.9. Εθνικές απαιτήσεις: -

Αριθ. ΕΚ: G/FR/00149/2000.08.22.

Ημερομηνία παραλαβής του πλήρους φακέλου: 13 Σεπτεμβρίου 2001.